[pic] | EUROOPAN YHTEISÖJEN KOMISSIO |

Bryssel 6.3.2007

SEK(2007) 302

KOMISSION YKSIKÖIDEN VALMISTELUASIAKIRJA

Oheisasiakirja EHDOTUKSEEN EUROOPAN PARLAMENTIN JA NEUVOSTON ASETUKSEKSI Euroopan talousyhteisön perustamissopimuksen 79 artiklan 3 kohdan täytäntöönpanosta syrjinnän poistamiseksi kuljetusmaksuista ja -ehdoista annetun asetuksen N:o 11 sekä elintarvikehygieniasta annetun Euroopan parlamentin ja neuvoston asetuksen (EY) N:o 852/2004 muuttamisesta Tiivistelmä vaikutusten arvioinnista (asetus (EY) N:o 852/2004, elintarvikehygienia – HACCP) {KOM(2007) 90 lopullinen}{SEK(2007) 301}{SEK(2007) 303}{SEK(2007) 304}

KOMISSION YKSIKÖIDEN VALMISTELUASIAKIRJA

Oheisasiakirja EHDOTUKSEEN EUROOPAN PARLAMENTIN JA NEUVOSTON ASETUKSEKSI Euroopan talousyhteisön perustamissopimuksen 79 artiklan 3 kohdan täytäntöönpanosta syrjinnän poistamiseksi kuljetusmaksuista ja -ehdoista annetun asetuksen N:o 11 sekä elintarvikehygieniasta annetun Euroopan parlamentin ja neuvoston asetuksen (EY) N:o 852/2004 muuttamisesta Tiivistelmä vaikutusten arvioinnista (asetus (EY) N:o 852/2004, elintarvikehygienia – HACCP)

Tiivistelmä

Ehdotus, jota tämä vaikutusten arviointi koskee, on osa hallinnollisen rasituksen vähentämistä koskevaa laajaa hanketta. Elintarvikehygieniasta annetussa asetuksessa (EY) N:o 852/2004 säädetään, että kaikkien elintarvikealan toimijoiden on laadittava ja toteutettava vaarojen analysointia ja kriittisiä valvontapisteitä koskeviin HACCP-periaatteisiin perustuva menettely ja pidettävä sitä yllä. HACCP-menettelyn asianmukainen täytäntöönpano edellyttää yritykseltä monialaista henkilöstöryhmää, joka kykenee esimerkiksi tunnistamaan vaarat ja kriittiset valvontapisteet ja määrittelemään kriittisten valvontapisteiden kriittiset rajat ja seurantamenettelyt. Tällaiset vaatimukset saattavat aiheuttaa yhteisössä merkittävät vuosikustannukset (arviolta 220 000 000 euroa). Suurille yrityksille nämä kustannukset eivät ole merkittäviä, sillä ne ovat vain murto-osa kokonaiskustannuksista, mutta pienille yrityksille (pk-yrityksille) tällaiset vaatimukset ovat hyvin kalliita ja raskaita.

Jotkin yritykset on tarpeen vapauttaa kaikista HACCP-vaatimuksista, koska näiden vaatimusten tiukalla soveltamisella olisi merkittävä vaikutus pk-yrityksiin ja jotkin yritykset pystyvät takaamaan saman hygieniatason noudattamalla kaikkia muita asetuksen (EY) N:o 852/2004 vaatimuksia ilman, että olisi tarpeen panna täytäntöön kattavia HACCP-menettelyjä – siitäkin huolimatta että laaditussa ohjeistossa selostetaan, missä määrin HACCP-vaatimuksista voidaan joustaa.

Tämän ehdotuksen tärkein tarkoitus on edistää kasvua ja työllisyyttä koskevia Lissabonin tavoitteita erityisesti alentamalla liiketoiminnasta elintarvikealan pk-yrityksille aiheutuvia kustannuksia, jos samalla voidaan säilyttää riittävä hygieniataso. Tässä tapauksessa toiminnan tavoitteena on varmistaa, että tietojen toimittamista koskevat vaatimukset eivät vaikuta suhteettomasti liiketoiminnan arkeen ja että niistä ei aiheudu suhteettoman suuria kustannuksia. Vaikutusten arvioinnissa käsiteltiin tämän tavoitteen saavuttamiseksi kolmea toimintavaihtoehtoa:

Vaihtoehto 1 Ei muutosta nykyiseen.

Vaihtoehto 2 Tietyntyyppiset yritykset vapautetaan HACCP-vaatimuksista.

Vaihtoehto 3 HACCP-menettely lakkautetaan kaikkien yritysten osalta.

Vaihtoehto 3 saattaisi vaarantaa perustavoitteen saavuttamisen eli sen, että vaatimustasoa ei heikennetä. Vaihtoehto 1 ei muuttaisi vallitsevaa tilannetta, mikä merkitsee käytännössä sitä, että nykyisen linjan oikeudellinen epävarmuus jatkuu, ja monissa jäsenvaltioissa pienet yritykset kärsivät jatkossakin tarpeettoman suurista kustannuksista. Vaihtoehto 2 näyttää sisältävän parhaan ratkaisun, sillä siinä yhdistetään merkittävä hallinnollisen rasituksen keventäminen sekä poikkeukset, joita sovelletaan joihinkin pieniin elintarvikealan yrityksiin, jotka pystyvät säilyttämään elintarvikehygieniatasonsa noudattamalla kaikkia muita asetuksen (EY) N:o 852/2004 vaatimuksia. Tässä yhteydessä on korostettava, että saatavilla olevan näytön mukaan elintarvikehygieniaa koskevia vaatimuksia ei heikennettäisi, ja arvioituja kustannussäästöjä ei siten mitätöidä aiheutetuilla kielteisillä vaikutuksilla.